
ES kanaval rive. Tout timoun nan lekòl mwen yo pral 
nan Kanaval Timoun. Paske mwen pa fè mwayèn mwen 
lekòl, papa m di mwen pa ka ale nan kanaval. 


Oo? Mwen gen gwo pwoblèm! Sa m dwe fè? 


Pandanstan an, manman m ap makiye Joslin. Joslin pral 
monte sou cha. Yo chwazi l pou l fè rèn. Mezanmi! Jan 
mwen renmen danse nan kanaval! Ki sa pou m fè pou 
papa m ban m yon chans? 








Mwen an pinisyon move lè! M ap gade kanaval la nan yon 
ti twou nan pòt lakay la. Mwen wè manman m degize an 
afranchi. Oo! Fanfan, ti zanmi m nan, degize an Endyen. 


Woy! Gade Wonal degize an lamayòt! Lamayòt mwen pa 
pè w, se moun ou ye! 


Sa m ta fè pou papa m ban m yon chans! 
Mwen tande : Pidim pip pip, pip pip bap ! 
Pidim pip pip, pip pip bap ! 

Pidim pip pip, pip pip bap ! 


Sa m ta fè pou mwen gen yon chans ale nan kanaval ! 
Woy ! Mwen pran sant benyen! 





Kounye a, Joslin ap soti. Woooo! Ala bèl rad li a bèl! Tout 
moun ap bat bravo pou li. Mizik la chofe. 


Pidim pip pip, pip pip bap ! 
Pidim pip pip, pip pip bap ! 
Pidim pip pip, pip pip bap ! 


Sa m ta fè pou mwen gen yon chans ale nan kanaval 
mezanmi ! 


Sa pa fè sans pou tout moun nan kanaval, epi, mwen 


an pinisyon! Benyen yo santi bon. Mwen ta manje detwa 
benyen! 


Kounye a, Joslin monte sou cha a. Cha a ap pase. Mizisyen 
yo ap bay ochan devan lakay la. Mesye wo! 


Mwen vle kriye, men, mwen pa ka kriye. Kote mwen ye la 


a, andedan kay la, se yon sèl bagay ki nan tèt mwen: Se 
danse ak mizik la. 


Pidim pip pip, pip pip bap ! 
Pidim pip pip, pip pip bap ! 


Papa m ap gade kanaval la deyò a. Li di m mwen pa 
gen dwa soti. Mwen bezwen pale avèk li. Mwen bezwen 


mande l yon chans. Mwen pran sant benyen ! Mwen ta 
manje benyen ! 





Se pa de moun ki ap amize yo deyò a. Ane sa a, Kanaval 
Timoun yo chofe tout bon. Granmoun yo aliyen vin gade. 
Nan konkou Kanaval Timoun Karayib la, se Ayiti ki pran 


premye pri ane sa a. Oo? Gade touris k ap fè foto! Mwen 
pa ka pa la, mezanmi ! 


Mezanmi, kot papa m ! 


- Papa, papa, mwen pwomèt m ap fè dis sou dis pou 
mwayèn mwa pwochen. Kote ou, papa ? 


Pidim pip pip, pip pip bap ! 


Mizik la chofe pi rèd. Menm touris yo ap danse. Mwen pa 
ka rate moman sa a. Mwen pa ka pa manje benyen. 





Mwen tande radyo di bann ki rele Baton Bouki a fin pase 
devan Ministè a. Kounye a, li pral pase devan palè nasyonal 


la. Dapre sa anonsè a di nan radyo a, sanble se Baton 
Bouki ki ka genyen premye pri nasyonal la. 


Baton Bouki, se bann katye lakay la. Se sou cha Baton 
Bouki a Joslin ye. Mezanmi, mwen pa ka pa danse nan 


kanaval ane sa a. Pinisyon sa a twò di. « Papa, papa, kote 
ou ? Ban m yon chans, tanpri, papi l» 





Mwen tande anonsè a di nan radyo apre defile a, pral gen 
bal. Ane sa a, prezidan an envite tout rèn Kanaval Timoun 
yo vin danse nan palè a. Mwen ta renmen ale nan bal la 
tou. Men, anvan bal la, mwen vle danse nan defile a. Se la 
mizik la pi chofe. Nan bal la, se pou mwen danse an moun 


debyen. Nan bann nan, mwen ka vire ren m. Se sa mwen 
pi renmen. 


Mwen tande yon bwi nan seri pòt la. Oo! Se papa m. 


- Janjan! Janjan! Kote ou? Mwen fè pa w. Ou mèt al 
gade kanaval la deyò a pou inèdtan ! 


- Mèsi wi, papa. Papa, tanpri, ban m yon goud pou m al 
achte benyen. 








Mwen pral lari. Mwen soti nan lari a pandan fedatifis la. 
Mwen achte kat benyen pou yon goud. Mwen manje yo 
san reflechi. Chans pou mwen, mwen jwenn yon bann 
rara k ap pase. Bann rara a dous kou siwo : 


Ponpon ponpon pon ! 
Ponpon ponpon pon pon ! 
Pitim pitim pim bo w ! 
Men pa w ! 

Pitim pitim pim bo w ! 
Men pa w ! 


Woy ! Mwen pa bezwen ale nan bal, mwenmenm. Mwen 
jwenn sa m ta p chèche a. Mwen manje benyen. Mwen 


danse. Pa gen pi bon plezi pase danse rara anba fedatifis. 
Viv Kanaval Timoun ! 





Kesyon 


1. Pou kisa Janjan an pinisyon? 
2. Ki jan bann kanaval nan katye a rele? 


3. Ki sa ki pi enterese Janjan, bal la osinon defile a? 
Pou ki sa ou di sa? 


4. An ki sa de zanmi Janjan yo degize ? 


2. Ki de anvi Janjan te genyen ? 


6. Eske ou janm an pinisyon pandan tout moun ap 
amize yo ? Rakonte. 

7. Se pa tout moun ki renmen kanaval. Sa kanaval 
reprezante pou ou ? 


8. Ki lòt tradisyon ayisyen ou renmen apa de kanaval ? 


9. Ak ki enstriman jwè yo ka fè son: 
“Pidim pip pip, pip pip bap !" 


10. Ak ki enstriman jwè yo ka fè: 


“Ponpon ponpon pon!- Ponpon ponpon pon pon !' 

Kanaval ! 





Livsa a, Se Kanaval!, nan Koleksyon S ak Pase. 


Se istwa Janjan ki renmen kanaval, men, ki an 
lialiy/Ze)aM Mi ele ke (-1ako Ze Kitojif ole ale [elahele]g1aB//oXe]o 
pase. Eske Janjan ap rive danse nan Kanaval 
AAlag[o10]akola1=28:o Mo MAN (RE Yo Mi do jalo 01 KA (=No [Mele]? 
anpil timoun ? Ki sa tradisyon sa a reprezante 
pou Janjan ? Pou manman l, papa l ak sè l. ? 
a laMale)!Mea[-eja1=M.(o]o]gl=]oh 

